Összefoglalás a 13. tanulmányról
Jeremiás könyvének tanulságai

„Íme, eljőnek a napok, azt mondja az Úr, és támasztok Dávidnak igaz magvat, és uralkodik, mint király, és bölcsen cselekszik és méltányosságot és igazságot cselekszik e földön.” (Jer. 23,5.) 
A többi prófétához hasonlóan Jeremiás üzenete is mindig az Úrtól származott, és a népnek szólt, valamint a nép vezetőinek, meghatározott időben, helyen, konkrét körülmények között. Megfigyelhettük, hogy az alapelvek is ugyanazok maradtak minden időben, mert az Úr meg nem változik. Jeremiás próféta könyvét olvasva Isten csodálatos jellemvonásai tárulnak fel előttünk. Ő az élő vizek forrása, akitől minden élet ered, aki megszabta a tenger határait. Megfenyíti ugyan gyermekeit, de örökkévaló szeretettel szereti őket, és tárt karokkal várja vissza, hogy megbocsáthasson nékik. A képmutató hamis istentiszteletek viszont nincsenek kedvére, nem tetszenek néki, csak az igaz megtérés. Amennyiben népe hajlandó parancsolatai szerint élni, akkor velük lakozik a földön, amelyet megígért az atyáknak. Az üres szertartásokat és bűnt azonban el nem szenvedheti. Lehet bár tartozni egy vallási közösséghez, de az üdvösség szempontjából nézve szükséges, hogy ebben az odatartozásban ott legyen az egyén szívének teljes bizodalma az Úr iránt. A megváltás személyes, mert a közösségben végül minden egyes ember élete egyénileg kerül megítélésre, és nem közösségi szinten. Ezért nagyon fontos, hogy naponta rendeljük alá magunkat az Úrnak, hitben és engedelmességben járva.

Ahogy régen, úgy ma is szól és érvényes az Úr figyelmeztetése, mi szerint a pogányok útját el ne tanuljuk tőlük. Bár köztük élünk, és valamennyire hatással is lehetnek ránk, de ne kövessük se ünnepeiket, se szokásaikat, se hagyományaikat, és semmiféle életformájukat. Ne tiszteljünk képeket és szobrokat, és semmit ne tartsunk fontosabbnak az Úrnál. Ezek a hasznavehetetlen ürességek véglegesen el fognak tűnni modern életünk hamis isteneivel együtt, amelyek meghúzódhatnak valahol a kultúra, képzőművészet, zene, tudomány hátterében, és életünk számtalan területének sötét bugyraiban. Lelki szükségleteinket kielégíteni és megmenteni egyedül Jézus képes. Jeremiás próféta intései látszólag nem sok eredményre vezettek. Teljes pusztulást kellett jövendölnie, őt magát börtönben vetették. Isten népe között azonban mindig volt egy hűséges maradék, akiket Sofóniás úgy jellemez, hogy nyomorult és szegény nép, de bíznak az Úr nevében. Nem cselekszenek hamisságot, nem szólnak hazugságot, és nem találtatik szájukban álnokságnak nyelve. Ők Izrael maradéka a régmúlt időkben, Jeremiás korában, és a világtörténelem utolsó napjaiban is. Isten nem hagyja reménytelen kétségbeesésben őket, hanem a menny megbocsátó és megmentő készsége felől kapnak bizonyságot.

Egy ilyen kis létszámú hűséges maradék egyik családjában jelent meg első eljövetele alkalmával Dávid igaz magva, a Messiás, aki a Krisztus Jézus. Az idők végén is csak a maradék fogja visszavárni Urát és Megváltóját az ég felhőiben megjelenve, mint királyok Királyát és uraknak Urát. Nekik szólnak a Jelenések könyvének „Aki győz...” kezdetű ígéretei. Segítsen bennünket a Jó Isten, hogy e maradék részeként Jeremiás próféta könyvének intéseit megértsük, hiszen nekünk írattak meg, akikhez az időknek vége elérkezett. Ámen!

